**Nimbus 100 år**

**Danmarks Nimbus Touring og Danmarks Industrimuseum inviterer motorcykelentusiaster til fejring af en 100 årig fra den 10. februar til påsken den 2. april.**

**Kakkelovnsrør og Humlebi**

Udstillingen sker i anledning af, at det er 100 år siden, den første Nimbus motorcykel blev prøvekørt. Det var en Nimbus A, bedre kendt som kakkelovnsrøret.

Siden har Fisker og Nielsen A/S, som mange kender fra deres støvsuger med navnet Nilfisk, sendt 13.967 motorcykler ud på veje verden over. Nu 100 år efter den første prøvekørsel kender mange især mænd i deres bedste alder til Nimbussen, mens andre i den yngre generation slet ikke er klar over, at denne motorcykel er dansk.

Bedst kendt er Humlebien, som Nimbus C modellen blev kaldt, da den i 1934 så dagens lys. Humlebien blev kendt over det ganske land for sin gode lyd, sin trækkraft og loyalitet, hvad enten det var familien, håndværkeren eller soldaten, som var brugeren.

**Forsvaret eller hverdag**

Ikke mindst militæret har betydet, at rigtig mange mænd har mødt en motorcykel, idet forsvaret benyttede det danske mærke som sin foretrukne maskine i mange år. Hvor mange, der har fået motorcykelkørekort ved militæret vides ikke nøjagtig, men som Knud Jørgensen fra DNT udtaler, så burde forsvaret have haft lang flere maskiner end tilfældet var, hvis alle de mænd, som fortæller deres historie hos os på Nimbusmuseet i Horsens, har kørt en Nimbus.

Historien er dog bare et udtryk for, at Humlebien er dansk og elsket af mange, for når ikke forsvaret benyttede den, var det familien på tur til stranden eller blikkenslageren på vej til villaens tagrende, som havde glæden ved en stabil og velkørende maskine.

Det gode renommé betød også, at da produktionen ophørte i 1959, var det stadig frem til midten af 1980-erne Nimbus, der kørte flest indregistrerede motorcykler af i Danmark.

I 2018 er det de mange Nimbusklubber strøet ud over landet samt Danmark Nimbus Touring, som holder de knap 5.000 maskiner kørende. Det sker ved at hjælpe med råd og vejledning, udstillinger, klubture og meget mere, således nye Nimbusentusiaster kan holde den unikke danske cykel kørende.

**32 motorcykler udstillet i de gamle gashaller**

**Nimbus 100 år** på Danmarks Industrimuseum i Horsens i de to gamle gashaller er også kommet i stand for at hylde en 100 årig. P.A. Fiskers motorcykel er et stykke industrihistorie uden lige og en fortælling og far og søn – P.A. og Anders Fisker – som brændte for motorcykler og levede videre af at producere støvsugere.

Historien om Nimbus fortæller vi året rundt gennem Nimbusmuseets udstillinger, siger Thomas Secher, som er formand for DNTs museum i Horsens. Med denne udstilling viser vi med 32 cykler den alsidighed hver maskine er udtryk for, som arbejdsmaskine, som militærcykel, som familiemaskine, som solo og som sidevognsmaskine. Udstillingen har 8 opstillinger. De mange maskiner kommer fra Nimbusmuseets egen samling samt fra medlemmer af DNT landet over.

En helt speciel motorcykel er den 2 cylindret prototype, som Nimbus fabrikken arbejdede med inden lukningen i 1959. Denne prototype er ejet af Nilfisk-Advance.

Det er en udstilling om skønheden i maskinen for alle nørder, der må vide, hvordan man skelner mellem de enkelte modeller. Og som måske går og drømmer om at købe en Nimbus til stille kørsel med lillemor en sommeraften.

Der bor jo en glad nørd i os alle, smiler Thomas Secher.

**Åbent dagligt fra 11 til 16**

**Nimbus 100 år** åbner den 10. februar kl. 14 ved en indbudt reception og kan ses af offentligheden fra den 11. februar.

Udstillingen er åbent dagligt mellem 11 og 16 frem til efter påske.

Der er planlagt **to foredrag** undervejs om for at sætte speciel fokus på maskinen på rejse og på arbejde i forsvaret.

Det sker med foredragene **Nimbus tur til Nordkap** den 17.02. samt **Hærens Nimbus** den 17.03., hvor medlemmer af DNT og Industrimuseets Venner har gratis adgang.

Yderligere oplysninger om udstillingen fås hos:

Knud Jørgensen, museumsudvalget, telefon 8627 2889

Thomas Secher, museumsudvalget, telefon 6085 0403

Fotos vedhæftet kan benyttes til omtale.

Med venlig hilsen

Ole Puggaard

Museumsleder